Title: ประกาศกรมการค้าต่างประเทศ เรื่อง ยกเลิกการเรียกสำเนาบัตรประจำตัวประชาชนและสำเนาทะเบียนบ้าน พ.ศ. 2561

ประกาศกรมการค้าต่างประเทศ
เรื่อง
ยกเลิกการเรียกสำเนาบัตรประจำตัวประชาชนและสำเนาทะเบียนบ้าน
พ.ศ.
๒๕๖๑[๑]

ตามที่ได้มีกฎกระทรวง
ระเบียบกระทรวงพาณิชย์ ประกาศกระทรวงพาณิชย์ และประกาศกรมการค้าต่างประเทศ กำหนดหลักเกณฑ์
วิธีการ และเงื่อนไขในการขออนุญาต การขอหนังสือรับรอง การขอขึ้นทะเบียน
การขอต่อทะเบียน การจดแจ้ง และการดำเนินการอื่นใด สำหรับการส่งออกไปนอกและนำเข้ามาในราชอาณาจักรซึ่งสินค้าที่มีมาตรการ
โดยผู้ที่มีความประสงค์จะส่งออกและนำเข้าสินค้าต้องยื่นคำขอต่อกรมการค้าต่างประเทศ
ซึ่งในการพิจารณาดังกล่าว กำหนดให้ต้องใช้สำเนาบัตรประจำตัวประชาชน และ/หรือ สำเนาทะเบียนบ้าน
เพื่อใช้เป็นหลักฐานประกอบการพิจารณา นั้น

เพื่อให้เป็นไปตามคำสั่งหัวหน้าคณะรักษาความสงบแห่งชาติ
ที่ ๒๑/๒๕๖๐ เรื่อง การแก้ไขเพิ่มเติมกฎหมายเพื่ออำนวยความสะดวกในการประกอบธุรกิจ กำหนดให้เป็นหน้าที่ของหน่วยงานราชการในการอำนวยความสะดวกด้านเอกสารราชการที่จะต้องใช้ประกอบการยื่นคำขอให้แก่ประชาชนผู้มาใช้บริการ
และมติคณะกรรมการขับเคลื่อนการปฏิรูปเพื่อรองรับการปรับเปลี่ยนตามนโยบาย Thailand
๔.๐ ครั้งที่ ๑/๒๕๖๑ เมื่อวันที่ ๓๐ เมษายน ๒๕๖๑ ให้ยกเลิกการใช้สำเนาบัตรประจำตัวประชาชนและสำเนาทะเบียนบ้าน
เพื่อรองรับการเป็นรัฐบาลดิจิทัล (Digital
Government)
อธิบดีกรมการค้าต่างประเทศออกประกาศไว้ ดังต่อไปนี้

๑.  กรณีการพิจารณาการขออนุญาต
การขอหนังสือรับรอง การขอขึ้นทะเบียน การขอต่อทะเบียน
การจดแจ้ง หรือการดำเนินการอื่นใด ห้ามมิให้เจ้าหน้าที่เรียกสำเนาบัตรประจำตัวประชาชน
และ/หรือ สำเนาทะเบียนบ้าน

๒.  กรณีที่มีความจำเป็นและต้องการสำเนาเอกสารตามข้อ
๑ ให้เจ้าหน้าที่เป็นผู้จัดทำสำเนาเอกสารขึ้นเอง
และห้ามมิให้เรียกเก็บค่าใช้จ่ายที่เกิดจากการจัดทำสำเนาเอกสารดังกล่าว

๓.  กรณีมีการมอบอำนาจ ให้ใช้สำเนาบัตรประจำตัวประชาชนของผู้มอบอำนาจพร้อมลงนามรับรองสำเนาถูกต้อง

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๒๔ สิงหาคม พ.ศ. ๒๕๖๑
อดุลย์
 โชตินิสากรณ์
อธิบดีกรมการค้าต่างประเทศ

ปุณิกา/จัดทำ
๙
เมษายน ๒๕๖๒

นุสรา/ตรวจ
๑๐
เมษายน ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๓๒ ง/หน้า ๕/๒๑ กันยายน ๒๕๖๑